

**Testament hològraf o testament tancat[[1]](#endnote-1) en què se deshereta la persona legitimària**

**Autor: Pere Grimalt Servera**

Jo, .................., amb el document nacional d’identitat núm. .................. (*o l’equivalent si es tracta d’un ciutadà amb nacionalitat diferent a l’espanyola*), resident a .................. des de fa ..................,**[[2]](#endnote-2)**

**Manifest la meva voluntat d’atorgar el testament següent:**

**Clàusula primera** (*és essencial instituir hereu al testament per poder desheretar un legitimari?*).**[[3]](#endnote-3)** Nomen hereu/hereva universal el Sr./Sra. ................ .

***(La clàusula segona regula el desheretament de la persona legitimària.*[[4]](#endnote-4) *Escolliu la que correspongui:)***

***Opció 1: clàusula de desheretament amb expressió de la causa:* [[5]](#endnote-5) [[6]](#endnote-6)**

**Clàusula segona**.Deshereto el Sr./Sra. ................ per ................ .

*(Indiqueu la persona legitimària que se deshereta i expresseu una de les causes previstes a la llei que permetin el desheretament,* *causa que, en el cas de ser contradita per la persona legitimària, les persones interessades l’hauran d’acreditar perquè tingui eficàcia*. *Exemple*: *Deshereto el meu fill per haver exercit violència psíquica sobre la meva parella estable legalment constituïda, el Sr./Sra. ........................, i sobre mi. El meu fill va ser condemnat penalment per aquests fets. La Sentència núm. ........ que va condemnar el meu fill és ferma.)*

***Opció 2: clàusula de desheretament sense expressió de la causa:* [[7]](#endnote-7)**

**Clàusula segona.** Deshereto el Sr./Sra. ................ .

***Opció 3: clàusula de desheretament amb expressió d’una causa no prevista a la llei:* [[8]](#endnote-8)**

**Clàusula segona.** Deshereto el Sr./Sra. ................ per ................ .

(*Identifiqueu la persona legitimària que se deshereta i expresseu la causa no prevista a la Llei. Exemple: Deshereto el meu fill per per haver estat condemnat per un delicte contra la salut pública.*)

***Opció 4: clàusula de desheretament per falta de relació familiar entre el causant i el legitimari imputable exclusivament al legitimari (clàusula de validesa dubtosa a Mallorca i Menorca, vegeu la nota)*[[9]](#endnote-9)**

**Clàusula segona.** Deshereto el Sr./Sra. ................ per haver-se negat a mantenir cap tipus de relació amb mi, el seu pare, i haver-me privat de tota relació amb els meus nets, sense que es produeixi cap causa imputable a mi que hagi impedit aquesta relació.

..............., ....... de/d’................. de ..............

*(signatura del testador/a)*

1. *El testament hològraf ha d’estar completament redactat a mà pel testador, qui l’ha de signar amb expressió del dia, mes i any en que l’atorgui; en canvi, el testament tancat pot ser escrit a mà o per qualsevol mitjà tècnic, inclús pot estar redactat per una tercera persona, però sempre respectant les formalitats previstes als articles 706 i següents del Codi civil.* [↑](#endnote-ref-1)
2. *Particularitats a tenir en compte segons el testador:*

	* *Si es tracta d’un mallorquí o menorquí que resideix fora de les Illes de Mallorca o de Menorca respectivament, és convenient que especifiqui i justifiqui el seu veïnatge civil.*
	* *Si es tracta d’una persona que no fa més de 10 anys que resideix a l’Illa de Mallorca o a l’Illa de Menorca, s’ha de demanar quin és el seu veïnatge civil: s’ha de recordar sempre que el veïnatge civil no és el que diu el testador o el notari, sinó el que ve determinat per la llei.*
	* *Si es tracta d’un ciutadà espanyol resident a Espanya, s’ha de tenir en compte el que disposa l’article 9.8 del Codi civil:* *“La successió per causa de mort es regeix per la llei nacional del causant en el moment de la defunció, siguin quins siguin la naturalesa dels béns i el país on estiguin. Tanmateix, les disposicions fetes en testament i els pactes successoris ordenats de conformitat amb la llei nacional del testador o del disposador en el moment d’atorgar-lo conserven la validesa encara que sigui una altra la llei que regeixi la successió* [...]”.
	* *Si es tracta d’un mallorquí o menorquí o d’un ciutadà de nacionalitat diferent a l’espanyola subjectes al Reglament (UE) núm. 650/2012 del Parlament Europeu i del Consell, de 4 de juliol de 2012, relatiu a la competència, la llei aplicable, el reconeixement i l'execució de les resolucions, a l'acceptació i l'execució dels documents públics en matèria de successions* mortis causa *i a la creació d'un certificat successori europeu, resulta imprescindible en el primer cas i convenient en el segon, declarar que designen com a llei aplicable a la seva successió la pròpia de les Illes de Mallorca i de Menorca. Tanmateix, aquesta designació pot no ser efectiva; en aquest cas, cal atenir-se a com interpreten els òrgans jurisdiccionals els articles 21, 22, 36 i 38 del Reglament (UE) núm. 650/2012 esmentat.**Si arran de l’aplicació del Reglament (UE) núm. 650/2012 esmentat, l’aplicació del dret civil de Mallorca i de Menorca respon al fet que resulta, clarament de totes les circumstàncies del cas, que el testador, en el moment d’atorgar el testament, manté un vincle manifestament més estret amb l’Illa de Mallorca o de Menorca malgrat no viure-hi, és molt recomanable exposar-ho al testament. Tanmateix, aquesta explicació pot no ser efectiva; en aquest cas, caldrà atenir-se a com interpreten els òrgans jurisdiccionals els articles 21, 22, 36 i 38 del Reglament (UE) núm. 650/2012 esmentat.* [↑](#endnote-ref-2)
3. *Al meu parer, no seria possible desheretar una persona a través d'un testament en què no es nomeni hereu. En efecte, un testament en el qual no es nomeni hereu no seria vàlid en el dret civil de Mallorca i de Menorca, ja que “la institució d'hereu és requisit essencial per a la validesa del testament” (article 14, primer paràgraf,* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*) i, encara que pogués valer com a codicil (art. 17, segon i tercer paràgraf,* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*), aquest, en cap cas, és un instrument adequat per desheretar un legitimari (article 17, primer paràgraf,* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*).*

*Tanmateix, no es tracta d’una opinió pacífica, ja que hi ha algun autor que considera que no faria falta instituir hereu si el que es pretén és desheretar un legitimari (el testament seria eficaç, malgrat la falta d’institució d’hereu).* [↑](#endnote-ref-3)
4. *Recordem que a Mallorca i a Menorca, d’acord amb el que disposa l’article 41* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*, els possibles legitimaris són: els fills descendents per naturalesa i els adoptius; els pares per natura o adopció i el cònjuge viudo (aquest darrer, serà legitimari sempre que “en morir el consort, no es trobi separat legalment, ni s’hagin iniciat, per part de cap dels dos cònjuges, els tràmits regulats a tal efecte en la legislació civil de l’Estat”, article 45.1* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*).*

*També tenen la consideració de legitimaris, els sobrevivents d’una parella estable legalment constituïda d’acord amb la Llei 18/2001, de 19 de desembre, de parelles estables: “Tant en els supòsits de successió testada, com en els d’intestada, el convivent que sobrevisqui al membre de la parella premort té els mateixos drets que la Compilació de dret civil balear preveu al cònjuge vidu” (article 13).* [↑](#endnote-ref-4)
5. *Són causes de desheretament:*

*les causes previstes a l’article 7bis.1* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*, d’acord amb el que preveu l’article 7bis.3 CDCIB: “Les causes d’indignitat de l’apartat 1 són també justes causes de desheretament”.*

*D’acord amb l’article 46, darrer paràgraf,* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*, també serien causes de desheretament les causes previstes al Codi civil: “El desheretament fet [...] per causa la certitud de la qual no s’hagués provat, si fos contradita, [...] produirà els efectes indicats al paràgraf primer”. Ara bé, l’aplicació d’aquest precepte no està exempt de problemes interpretatius: la referència feta per l’article 46, darrer paràgraf,* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*, a les causes de desheretament se pot considerar com a una remissió estàtica, la qual cosa implicaria que s’hauria d’aplicar la versió vigent del Codi civil en el moment d’entrada en vigor la redacció d’aquest article 46* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf) *(1990)? Jo entenc que sí, però no es tracta d’una opinió pacífica, ja que hi ha algun autor que considera que no se pot entendre que hi hagi remissió expressa al Codi civil i, per tant, aquest s’aplica subsidiàriament de forma dinàmica (s’aplica la versió vigent en cada moment).* [↑](#endnote-ref-5)
6. *En efecte, d’acord amb l’article 46, darrer paràgraf,* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*: “El desheretament fet [...] per causa [...] que no sigui alguna de les previstes al Codi civil, produirà els efectes indicats al paràgraf primer”.*

*Per tant, un dels problemes que hi pot haver per desheretar eficaçment un legitimari és no poder provar els fets que justifiquen el desheretament. Resultaria molt important, per tant, recaptar tota la informació i proves documentals possibles per poder acreditar l’existència de la causa al·legada per desheretar el legitimari.* [↑](#endnote-ref-6)
7. *“El desheretament fet sense expressió de causa [...] produirà els efectes indicats al paràgraf primer” (article 46, darrer paràgraf,* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*); és a dir, el desheretat pot exigir allò que per llegítima li correspongui.* [↑](#endnote-ref-7)
8. *La causa per la qual se deshereta el legitimari no està prevista ni a la* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf) *ni al Codi civil com a causa de desheretament; per tant, la causa al·legada és ineficaç: “El desheretament fet [...] per causa […] que no sigui alguna de les previstes al Codi civil, produirà els efectes indicats al paràgraf primer” (article 46, darrer paràgraf,* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf)*); és a dir, el desheretat podrà exigir allò que per llegítima li correspongui.* [↑](#endnote-ref-8)
9. *Opinió de l’autor: entenc que, a Mallorca i Menorca, no és possible interpretar les causes de desheretament del Codi civil de tal manera que permetin admetre la mera desafecció personal, entesa com a lliure ruptura de les relaciones entre legitimaris i el causant, encara que sigui imputable al legitimari, com a causa de desheretament.*

*En efecte, durant la tramitació de la reforma de la* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf) *de 2017, el grup parlamentari El Pi Proposta per les Illes Balears va registrar una esmena d’addició en la qual se proposava un segon paràgraf a l’article 41* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf) *amb la redacció següent: “A més de les regulades en el Codi Civil, són justes causes per al desheretament: […] a) Les causes d’indignitat regulades a l’article 7 bis. […] b)* ***L'absència manifesta i continuada de relació familiar entre el causant i el legitimari, si és per una causa exclusivament imputable al legitimari****”. Vist que el Tribunal Superior de Justícia de les Illes Balears ha interpretat alguna vegada que el fet de rebutjar (o no aprovar) alguna de les esmenes presentades per reformar la nostra* [*CDCIB*](https://compendium.cat/wp-content/uploads/2023/05/Comp-Dret-Civil-Balears_versio-cons-1.pdf) *es considera una voluntat del nostre legislador de rebutjar-ne el contingut, hem d’entendre que el nostre legislador, en no incorporar aquesta esmena d’addició, estava negant que la mera desafecció personal entre el futur causant i el seu legitimari per causa exclusivament imputable a aquest darrer pugui ser causa de desheretament.*

*Tanmateix, si aquesta ruptura de relacions es pogués arribar a considerar com un maltractament d’obra per part del legitimari, llavors ençà sí que podria ser causa de desheretament. Vegeu, per exemple, la Sentència de la Secció Tercera de l’Audiència Provincial de les Illes Balears 399/2019, de 22 d’octubre (ECLI:ES:APIB:2019:2179).*

*Nota: aquest formulari s’ha elaborat gràcies a la col·laboració de la Universitat de les Illes Balears i el Govern de les Illes Balears. L’autor ha cedit els drets d’aquest model per tal que, de forma gratuïta, una tercera persona el pugui descarregar, copiar, modificar i utilitzar sense mencionar l’autoria ni la font, tant amb caràcter professional com amb caràcter no comercial, sense limitació temporal ni territorial. No n’és permesa la traducció,* *atès que es tracta d’un model creat per al foment del català a l’àmbit del dret.**29E5MV94* [↑](#endnote-ref-9)